  Виталий Пронин Гырон-кизён йылпумъяське, ЕГЭ кутске, Гербер юмшан дасяське...20-тӥ инвожое элькун Гербер ортчоз Кез ёросын. Нош со дырозь, 12-тӥ июне, кызьы ивортылӥм ни, Ижысь Кызьпу арамаын ортчоз городысь Гербер но «Удмурт дунне» газетэз лыдӟисьёслэн фестивальзы.Та сярысь гожъяськом ни кадь номерлы быдэ ӝыны ар ӵоже, но нуналлы быдэ кӧтӝожен жингыртӥсьёс луо: малы огзэ ӧтиськоды, мукетсэ - уд? Соин ик ялӥськом: газетлэн вань праздникъёсаз  ӧтиськом вань мылкыд карисьёсты! Бен, ёросъёс дасяло тужгес кема лыдӟисьёс но гожъясьёс пӧлысь нимаз делегациос, но лыктыны быгато вань мылкыд карисьёс! Ми возьмалом тӥледыз театрын но (пыронэз дунтэк), Кызьпу арамаын но. Ӝук тырмоз ваньдылы!Нялтас вераса, али ӵап дырыз газетлы кузьым лэсьтыны - ялэмын кыкетӥ паларлы гожтӥськон. Но та рад, жаляса верано, сыӵе луонлыксы ӧвӧл Татарстанын но Башкортостанын улӥсьёслэн.Тодӥськоды, вазен дыръя удмурт газет вӧлме вал быдэс Советской Союзэ. Ижысь лыдӟисьмы Людмила Созонова весь тодаз вае, кызьы со пинал дыръяз, Абхазиын улыкуз, «Советской Удмуртиез» басьтылӥз. Но выль дауре подпискаен кивалтыны кутскиз Москва, улосъёсы вӧлмытэм понна ватсаса дун басьтыны ӧдъяз. Соин валче кельтэмын на вал бускель улосъёс гинэ - та дырозь газет отчы вӧлмылӥз. Туэысен табере москваос выль копаськон муг шедьтӥзы: газет сярысь свидетельствояды, пе, пусъемын, со Удмурт Республикаын вӧлме шуыса. Воштэ свидетельстводэс, тыре ватсаса коньдон... Документэз воштыны шуак ӧз луы, малы ке шуоно ӵап туэ воштӥськизы кивалтӥсьёсмы - Культурая но иворъёсъя министерствоысь печатез висъяса, кылдытэмын выль агентство. Огкылын вераса, бигер но башкир удмуртъёс ӝыны арлы милесьтым люкемын.Мукет ласянь учконо ке, вань дыръяз дунъяны ум валаське. Трос аръёс ӵоже ми лачак коньдон быдтӥськом каталоге пырон - бускельёсмылы гожтӥськыны луонлык сётон - понна, подписка вакытэ трос иськемъёсты котыръяськом, нош емышез: Татарстанын 51 лыдӟись, Башкириын - 10!2016-тӥ арысен бигер но башкир удмуртъёс нош ик быгатозы «Удмурт дуннеез» басьтыны, нош туэ кыкетӥ паларе ӵектыны быгатӥськом электрон туссэ гинэ - PDF-формат луоз дунтэк.  